AIŠKINAMASIS RAŠTAS

Dėl Savivaldybės nematerialiojo turto perdavimo Molėtų rajono savivaldybės administracijai

**1. Parengto tarybos sprendimo projekto tikslai ir uždaviniai**

Molėtų gimnazija 2016 m. gegužės 30 d. raštu Nr. V3-117 „Dėl techninio projekto perėmimo“ prašo Molėtų rajono savivaldybės administraciją perimti iš Molėtų gimnazijos (toliau – Gimnazija) techninį projektą „Molėtų gimnazijos, mokslo paskirties pastato, Jaunimo g. 5, Molėtų mieste kapitalinis remontas (atnaujinimas-modernizavimas)“ (toliau - projektas). Molėtų gimnazijos direktoriaus 2016 m. gegužės 30 d. įsakymu Nr. V-123 „Dėl techninio projekto „Molėtų gimnazijos, mokslo paskirties pastato, Jaunimo g. 5, Molėtų mieste kapitalinis remontas (atnaujinimas-modernizavimas)“ perdavimo“ projektas pripažintas nebereikalingu Gimnazijos veiklai vykdyti ir siūlo jį perduoti Molėtų rajono savivaldybės administracijai. Vadovaudamasi šiuo projektu Molėtų rajono savivaldybės administracija organizuos Molėtų gimnazijos pastato kapitalinio remonto darbų pirkimo procedūras.

Parengto sprendimo projekto tikslas – perduoti Molėtų rajono savivaldybės administracijai patikėjimo teise valdyti, naudoti ir disponuoti juo Savivaldybei nuosavybės teise priklausantį ir šiuo metu Molėtų gimnazijos patikėjimo teise valdomą nematerialųjį turtą - techninį projektą „Molėtų gimnazijos, mokslo paskirties pastato, Jaunimo g. 5, Molėtų mieste kapitalinis remontas (atnaujinimas-modernizavimas)“ ir įgalioti Molėtų gimnazijos direktorę Rimutę Guobienę pasirašyti turto perdavimo - priėmimo aktą.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1, 2 dalys;

Molėtų rajono savivaldybei nuosavybės teise priklausančio turto perdavimo valdyti, naudoti ir disponuoti juo patikėjimo teise tvarkos aprašo, patvirtinto Molėtų rajono savivaldybės tarybos 2014 m. gruodžio 18 d. sprendimu Nr. B1-211 „Dėl Molėtų rajono savivaldybei nuosavybės teise priklausančio turto perdavimo valdyti, naudoti ir disponuoti juo patikėjimo teise tvarkos aprašo patvirtinimo“, 3.1 papunktis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – projektas bus perduotas Molėtų rajono savivaldybės administracijai, kuri organizuos Molėtų gimnazijos pastato kapitalinio remonto darbus.

Neigiamų pasekmių nenumatoma.

**4. Priemonės sprendimui įgyvendinti**

Perduoti turtą ir pasirašyti turto perdavimo - priėmimo aktą.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų gimnazija.